تقييم المطعم: هالمطعم يستحق كل كلمة ثناء أنقالت بحقه لأنه متربع على عرش أفضل مطاعم الرياض أصلا هالمطعم ماينعاب أبدا لأنه وللأمانة ماعليه كلام داخلته أكثر من 10 مرات وجربت قائمة الأكل كله تقريبا وكل أكلة أحلى وألذ من الثانية 
 ديكوره هاديء وحلو وأضاءته خافتة مناسبة للي يبون أجواء رومانسية ( بالعربي ممنوع إصطحاب الأطفال ) 
 إستقبالهم يجنن وتعاملهم راقي ومن تدش الين ماتطلع أنواع الإبتسامات والإهتمام يكفيك أنهم حاطين بواب يفتح لك الباب ويرحب بك ويودعك ( غصب تحب الشعب الفلبيني من هالمطعم ) 
 أكلهم لذيييييييييييييييذ وفيه نفس مو طبيعي وقائمة الطعام حقتهم جديدة ومتفردين فيها أما بالنسبة لأفضل الأطباق فهي ( فطيرة روما واااااااااو واااااااااو , سلطة السيزر ألذ سلطة سيزر أكلتها , سمك أندلسي إدمااااااااان ماحبيت السمك إلا منهم , الباستا بكافة أنواعها جنااااان ) 
 بالنسبة لأسعارهم فعادية ولو أحد اعترض أنها غالية فأقول الأكل يستحق وتراك مو داش بوفية !! 
  
  
 تجربتي بعيد ميلاد زوجي : 
 هذا اللي يسلمكم في عيد ميلاد زوجي ماتذكرت إلا متأخر وبسوي له مفاجأة وقلت وين أروح لأية مطعم ماجاء في بالي شيء يواجه ويعتمد عليه غير أفوكادو ورحت وكالعادة أستقبال راقي لين وصلونا لطاولتنا ناديت الجرسون وقلت له السالفة كذا وكذا قال اوك بعد دقائق بدلوا لنا الطاولة بطاولة كلها ورود حمراء منثورة وشموع وزاد أهتمامهم فينا لأن عندنا مناسبة لما خلصنا عشاء جابوا لنا الكيكة وهم يغننون وأصواتهم تجنن وجايين كل الجرسونات بالنسبة للكيكة تهبل صح مو فخمة بس لذيذة وسووها بوقت قياسي لو مطعم ثاني قالوا لازم حجز وتصريفات الفاشلين